Πληροφορίες: Ειρήνη Τσαλουχίδου

Εξαιρετικά επείγον

**Αθήνα:** 09.05.2025

**Αρ. Πρωτ.:** 523

ΠΡΟΣ: κ. Σπύρο Πρωτοψάλτη, Διοικητή και Πρόεδρο Δ.Σ. Δ.ΥΠ.Α.

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η τροποποίηση της υπ’ αρ. 7/2025 Δημόσιας Πρόσκλησης της Δ.ΥΠ.Α. του Προγράμματος Επιδότησης Διακοπών Εργαζομένων & Ανέργων και των οικογενειών τους για την περίοδο 2025-2026**»**

***Αξιότιμε κύριε Διοικητή,***

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στις 7.05.2025 και με αρ. πρ. 399809, δημοσιεύτηκε η υπ’ αρ. **7/2025 Δημόσια Πρόσκληση της Δ.ΥΠ.Α. η οποία αφορά στο Πρόγραμμα Επιδότησης Διακοπών Εργαζομένων & Ανέργων και των οικογενειών τους για την περίοδο 2025-2026.**

Σύμφωνα με την αναφερόμενη Δημόσια Πρόσκληση, θα θέλαμε να σας επισημάνουμε τα εξής:

**1.** στο Μέρος Α «1.«**Δικαιούχοι**» του Προγράμματος είναι:

α. εργαζόμενοι με εξαρτημένη σχέση εργασίας ιδιωτικού δικαίου κατά τη λήξη της προθεσμίας υποβολής αιτήσεων,

β. ασφαλισμένοι στον eEΦΚΑ στην επαγγελματική τους κατηγορία με εισφορές υπέρ του κλάδου ανεργίας της ΔΥΠΑ οποτεδήποτε στο διάστημα από 01.01.2024 έως την προηγουμένη της λήξης της προθεσμίας υποβολής αιτήσεων, ή

γ. άνεργοι εγγεγραμμένοι με βάση το ισχύον θεσμικό πλαίσιο στο Ψηφιακό Μητρώο αναζητούντων εργασία της ΔΥΠΑ, με συνεχόμενο χρονικό διάστημα ανεργίας κατά την ημερομηνία λήξης της προθεσμίας υποβολής αιτήσεων τουλάχιστον τριών (3) μηνών,(…)».

Επιπλέον, «**Ωφελούμενα μέλη** των δικαιούχων του προγράμματος είναι:(…) γ. οι συνοδοί δικαιούχων ή ωφελουμένων των ως άνω περιπτώσεων α΄ & β’ που ανήκουν στην κατηγορία ατόμων με αναπηρία σε ποσοστό 67% και άνω, και μόνο όταν:

υπάρχει ανάγκη συνοδείας, δηλαδή,

* ο δικαιούχος ΑμεΑ είναι μεμονωμένο άτομο, χωρίς άλλα ενήλικα ωφελούμενα μέλη, που θα μπορούσαν να τον συνοδέψουν,
* ο δικαιούχος ΑμεΑ έχει ενήλικα ωφελούμενα μέλη, αλλά ανήκουν και αυτά στην κατηγορία ΑμεΑ με ποσοστό αναπηρίας 67% και άνω και δεν μπορούν να θεωρηθούν συνοδοί του/χρήζουν και αυτά συνοδείας.».

Με βάση τα παραπάνω, διαπιστώνεται ότι ως δικαιούχοι ωφελούμενοι θεωρούνται τα άτομα με αναπηρία ή /και χρόνιες /σπάνιες παθήσεις εφόσον έχουν ποσοστό αναπηρίας 67% και άνω και παράλληλα αποκλείονται από ωφελούμενοι που έχουν αναπηρία 50% έως 66%.

**2.** στο Κεφάλαιο Δ «**Διαδικασία Μοριοδότησης**» προβλέπεται η μοριοδότηση κατά 50 μόρια μόνο στην περίπτωση που το άτομο με αναπηρία (50% και άνω) είναι δικαιούχος, χωρίς ωστόσο να υπάρχει πρόβλεψη μοριοδότησης για τους ωφελούμενους με αναπηρία. Με το παρόν, θα θέλαμε να σας επισημάνουμε ότι την εν λόγω μοριοδότηση θα πρέπει να λαμβάνουν τόσο οι «Δικαιούχοι» του Προγράμματος όσο και οι «Ωφελούμενοι».

**3.** Επιπρόσθετα, παρατηρείται παντελής απουσία πρόβλεψης αυξημένων εισοδηματικών κριτηρίων για τους δικαιούχους με αναπηρία ή /και χρόνιες /σπάνιες παθήσεις.

***Κύριε Πρωτοψάλτη,***

Η ουσιαστική στήριξη των ευάλωτων κοινωνικών ομάδων σε περιόδους κρίσης επιβάλλει την ύπαρξη ειδικής και ουσιαστικής μέριμνας για τα άτομα με αναπηρία και χρόνιες παθήσεις, αλλά και για τα μέλη των οικογενειών τους. Ο πρωτοφανής πληθωρισμός που βιώνουμε καθώς και το πρόσθετο κόστος διαβίωσης που προκύπτει λόγω αναπηρίας, οδηγεί τα άτομα με αναπηρία/χρόνιες παθήσεις αλλά και τα μέλη των οικογενειών τους όλο και περισσότερο στην φτωχοποίηση.

Για το λόγο αυτό, στο πλαίσιο των αρμοδιοτήτων σας απευθυνόμαστε σε εσάς προκειμένου να:

1. **θεωρηθούν ως ωφελούμενα μέλη τα άτομα με αναπηρία/χρόνιες/σπάνιες παθήσεις εφόσον έχουν ποσοστό αναπηρίας 50% και άνω,**
2. **50 μόρια λόγω αναπηρίας τόσο οι δικαιούχοι του Προγράμματος όσο και ωφελούμενοί τους δεδομένου ότι μέχρι στιγμής η μοριοδότηση αφορά μόνο σε περίπτωση αναπηρίας του δικαιούχου,**
3. **διερευνηθούν τα εισοδηματικά όρια για τα άτομα με αναπηρία/χρόνιες/σπάνιες παθήσεις &**
4. **δοθεί παράταση στην υποβολή των αιτήσεων η οποία αναμένεται να ολοκληρωθεί τη Δευτέρα 12 Μαΐου 2025.**

Πιστεύοντας πως θα κατανοήσετε τη σοβαρότητα του εν λόγω θέματος, ευελπιστούμε στην άμεση και θετική ανταπόκρισή σας στο ως αίτημά μας και στην ενημέρωση της Συνομοσπονδίας για την εξέλιξη αυτού.

Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού, κ. Κυριάκου Μητσοτάκη
* Γραφείου Υπουργού Εθνικής Οικονομίας και Οικονομικών κ. Κ. Πιερρακάκη
* Γραφείου Υπουργού Εργασίας και Κοινωνικής Ασφάλισης, κας Ν. Κεραμέως
* Γραφείο Υπουργού Επικρατείας, κ. Χ.-Γ. Σκέρτσο
* Φορείς Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |